Manfred Weber (PPE): Românii care votează populiști la europarlamentare trebuie să fie conștienți că aceștia vor ajunge într-un grup al prietenilor lui Putin
Toţi cei care votează pentru populiştii din România la alegerile europene trebuie să fie conştienţi că aceştia vor ajunge într-un grup al prietenilor preşedintelui rus Vladimir Putin care este împotriva solidarităţii la nivel european, a declarat miercuri, înaintea Congresului Partidului Popular European (PPE) de la Bucureşti, preşedintele PPE, Manfred Weber, transmite Agerpres.
Manfred Weber a participat la o conferinţă de presă comună alături de preşedintele Grupului PPE la Comitetul European al Regiunilor (CoR), Olgierd Geblewicz, de eurodeputatul PNL Siegfried Mureşan, vicepreşedinte PPE, şi de primarul oraşului Cluj-Napoca, Emil Boc, după o întâlnire comună a Grupului PPE din Parlamentul European şi a Grupului PPE la Comitetul European al Regiunilor, înaintea începerii Congresului PPE de miercuri şi joi de la Bucureşti.
În cadrul răspunsului la o întrebare despre cum pot fi reduse disparităţile dintre regiunile sărace şi cele bogate, Weber a spus că, "în cele din urmă, totul depinde de banii pe care îi putem investi pentru a crea condiţii mai bune pentru cetăţenii noştri".
El a spus că, la nivel european, PPE luptă pentru solidaritatea europeană. "Vrem să păstrăm Europa împreună, vrem să ne ajutăm unii pe alţii, în special după criza Corona (pandemia de coronavirus, n.red.), să investim 750 de miliarde de euro, sunt mulţi bani, din care cred că partea României este de 30 de miliarde de euro. Să investeşti aceşti bani nu a fost un exerciţiu uşor la nivel european", a afirmat liderul PPE.
"Treizeci de miliarde de euro în solidaritate suplimentară din partea restului Europei pentru România. Şi nu pot decât să fiu foarte clar. Toţi populiştii, toţi extremiştii din Europa refuză această idee de solidaritate", a subliniat Weber.
El a ţinut să le transmită un mesaj foarte clar votanţilor din România, în perspectiva alegerilor europene din luna iunie.
"Deci toată lumea trebuie să fie conştientă de asta, când vorbim acum înaintea alegerilor europene, toţi cei care votează acum pentru populişti în România – aceşti membri ai Parlamentului vor ajunge într-un grup al prietenilor lui Putin şi care este împotriva solidarităţii la nivel european. Deci nu putem decât să cerem oamenilor să ia votul în serios şi să voteze pentru cei care apără cu adevărat interesele României şi ale solidarităţii în Uniunea Europeană de astăzi", a mai spus Manfred Weber.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen BankCitește și...
Președintele PPE, Manfred Weber, laudă România: Este o poveste de succes. Clujul este "Silicon Valley-ul" Europei
Manfred Weber: Rareș Bogdan și Siegfried Mureșan vor fi pe lista PNL-PSD la alegerile europarlamentare
© 2024 G4Media.ro - Toate drepturile rezervate
Acest site foloseşte cookie-uri.
Website găzduit de Presslabs.